google/wiki40b huggingface dataset:
אינטאראבוס

אינטאראבוס (בלטינית: Intarabus, מקלטית: "בין הנהרות") הוא אל מהמיתולוגיה הקלטית והדת הגאלית - רומית. אינטאראבוס היה חלק מהפנתאון של אלי שבט הטרוורי, ופולחנו היה נפוץ באזור בו התגוררו (בבלגיה, לוקסמבורג, מערב גרמניה ומזרח צרפת של ימינו). 
כתובות רבות המוקדשות לאטל התגלו באזורים אלה. לאחר המפגש בין התרבות הגאלית לתרבות הרומית, זוהה אינטאראבוס עם האל מרס מהמיתולוגיה הרומית - כתובת המוקדשת ל"מרס אינטאראבוס" התגלתה בטריר באתר בו ניצב מקדש של האל.
פסל ברונזה של האל התגלה בפוי-נוויל (Foy-Noville). בפסל זה מתואר האל כגבר צעיר, ללא זקן, בעל שער ארוך ולובש גלימה. לכתפיו פרוות זאב. בידיו הימנית ככל הנראה החזיק הפסל חנית (שלא נשמרה).
התיאטרון שהתגלה באכטרנאך היה, ככל הנראה, מוקדש לאינטאראבוס.
אורסולה האובנר

אורסולה האובנר (נולדה ב- 22 בדצמבר 1945) היא פוליטיקאית אוסטרית במפלגת הברית למען עתיד אוסטריה (BZÖ), לשעבר חלק ממפלגת החירות האוסטרית (FPO).

חייה הפרטיים

אורלוסה נולדה בבאד גויסרן, אוסטריה עילית, ועשתה את בחינות הבגרות שלה בבאד אישל בשנת 1963. אורסולה היא מורה לשעבר, ופוליטיקאית מקומית.
כיום אורסולה נשואה עם שתי בנות. אחיה הצעיר הוא ירג היידר אשר היה ראש מפלגת החירות האוסטרית.

קריירה פוליטית

אורסולה הצטרפה אל אחיה ירג היידר כאשר החליט לפרוש ממפלגת החירות האוסטרית (FPO) וליצור את הברית למען עתיד אוסטריה (BZÖ). עם הזמן עלתה הצלחתה בזירה הפולטית, וכיום היא חברת ממשלה (Staatssekretärin) מאז פברואר 2003.
בעקבות ההצלחה של הרברט האפט יושב ראש המפלגה שאותו ליוותה בשנת 2004, היא מונתה לשר פדרלי בנושאי הרווחה בינואר 2005.
כיום היא משמשת חברת הפרלמנט מטעם המפלגה.
נקסוס 10

נקסוס 10 (באנגלית: Nexus 10) הוא מחשב לוח שפותח בשיתוף גוגל וסמסונג. זהו מחשב הלוח השני בסדרת ה-גוגל נקסוס. בעקבות ההצלחה של מחשב הלוח נקסוס 7 בגרסת 2012 שוחרר המכשיר עם מסך בגודל 10.1 אינץ', ברזולוציית 1600X2560 שהיה הרזולוציה הגבוהה ביותר למחשב לוח בעת השקתו. הנקסוס 10 הוכרז ב-29 באוקטובר 2012, והפך לזמין לקנייה ב-13 בנובמבר 2012. המכשיר הוכרז יחד עם הטלפון החכם נקסוס 4 ומערכת ההפעלה אנדרואיד 4.2 ("Jelly Bean").
הוא מציע את התכונות החדשות הבאות: יצירת צילום בזווית של 360 מעלות; תפריט הגדרות מהיר; יישומנים במסך הנעילה; הקלדה בהחלקה (בגרסת 4.2 שמגיעה עם המכשיר, זמין באנגלית. מגרסת 4.4 kitkat שניתן לעדכן לה זמין גם בעברית); עדכון ל-Google Now שגוגל הציגה בגרסה קודם לכן 4.1; ויותר ממשתמש אחד במחשבי לוח. המכשיר תומך בעברית, אך לא נמכר בישראל בייבוא רשמי.

חומרה

המכשיר כולל גב מפלסטיק ומשקלו 503 גרם. המכשיר כולל את פלטפורמת Exynos 5250 כפולת הליבה, בתדר 1.7Ghz. המכשיר כולל מצלמה אחורית 5MP הכוללת פלאש LED, ומצלמה קדמית 1.9MP. כמו גם המצלמה האחורית יכולה לצלם וידאו באיכות HD 1080P והקדמית HD 720P. האחורית יכולה לצלם בזווית של 360 מעלות, שהוצג ביחד עם גרסה 4.2, המגיעה עם המכשיר. בנוסף, כולל המכשיר סוללה חשמלית בקיבולת 9000mAh. המכשיר זמין בשני נפחים של אחסון: 16GB ו-32GB, כאשר שניהם ללא קישוריות סלולרית.
איזבלה מאראגון, דוכסית מילאנו

תולדות חייה

בתו של אלפונסו השני, מלך נאפולי ואיפוליטה מריה, אחותו של לודוביקו ספורצה.
בגיל 18 נישאה ליורש דוכסות מילאנו, ג'אן גלאצו, אולם מי ששלט בפועל בדוכסות היה דודה, לודוביקו. יאקופו טרוטי, שגריר פרארה, כתב כי היא הייתה "כה יפה וקורנת, עד כי נדמתה לשמש".
לזוג נולדו שלושה ילדים: פרנצ'סקו (1491–1512), שעבר לחצרו של לואי השביעי, מלך צרפת ב-1499; בונה ספורצה, רעייתו של זיגמונט הראשון, מלך פולין; ואיפוליטה מריה (1493–1501).
ב-1496, לאחר מותו של ספורצה, הרחיבה את הטירה שבעיר בארי ועברה להתגורר בה לאחר מכן, מ-1499 ועד מותה.
MEAN (חבילת תוכנה)

MEAN הוא מקבץ תוכנות (Software stack) חינמי ובעל קוד פתוח שכתוב בשפת התכנות JavaScript, ונועד לבניית אתרי אינטרנט דינאמיים ויישומי רשת.
MEAN הוא שילוב של  Angular.js, Express.js, MongoDB,‏ Node.js.
אס (מטבע רומי)

אס (בלטינית: "as") הוא מטבע רומאי עתיק שהיה בשימוש בתקופת הרפובליקה הרומית והאימפריה הרומית. לפי פרופ' יעקב משורר זהו המטבע המכונה במשנה "איסר" או "איסר איטלקי".
האס הוטבע לראשונה בתקופת מלחמת פירוס, בסביבות שנת 280 לפנה"ס והיה למעשה המטבע הראשון שהוטבע על ידי המדינה הרומית. הרומים השתמשו עד אז כאמצעי תשלום במטבעות זרים ובמטילי נחושת יצוקה, ה"אס סיגנטום" (aes signatum), שעליהם היו חרוטים דמויות שונות.
בימי הרפובליקה הרומית הוטבע האס בברונזה. משקלו היה במקור ליברה רומאית אחת (בערך 327.25 גרם), אולם במהלך השנים משקלו הלך ופחת, אם כי ערכו הנומינלי נשמר. בשנת 217 לפנה"ס הופחת משקלו למחצית ליברה, בשנת 214 לפנה"ס לשליש ליברה ולבסוף, בסביבות 211 לפנה"ס, נקבע משקל לאחד חלקי שנים עשר הליברה, או אונקיה אחת (בערך 27.27 גרם).
לפי ההיסטוריון ישראל שצמן, פיחות זה הוביל ליצירתם של שני מטבעות כסף חדשים, הססטרטיוס והדנאריוס, בשל הצורך בתיאום עם ערכו החדש של מטבע האס. ערכם הנומינלי של הססטרטיוס והדאנריוס בזמן יצירתם היה, בהתאמה, שנים וחצי אסים, ועשרה אסים.
האסים הראשונים נוצקו, ולא הוטבעו, בשל גודלם. הדמויות הראשונות שהיו חרוטות בפניהם היו של דמויות אלים רומאים: בין השאר דמותו של יופיטר במרכבה, ודמותו הדו פרצופית של יאנוס.
במהלך תקופת שלטונו של אוגוסטוס, כחלק מהרפורמות הרחבות שנערכו במשטר הרומי בכלל, ובמטבע הרומי בפרט, הפך האס למטבע נחושת, שמשקלו 10.92 גרם. בניגוד למטבעות הכסף והזהב, שהטבעתם הפכה, כחלק מהרפורמה, לחלק מסמכותיו של הקיסר, הטבעת האס, ככל שאר המטבעות בעלי הערך הנמוך, נשארה בהשגחתו של הסנאט. על מנת לציין זאת הוספו האותיות הלטיניות "SC" למטבע (האותיות היו ראשי תיבות של "Senatus Consulto", "בעצת הסנאט"). לפי ההיסטוריון משה עמית בתקופה זו שימש האס בעיקר למסחר קמעונאי בעיר רומא ובאיטליה, בשל משקלו וערכו הנמוך.
מועצת חכמי התורה

מועצת חכמי התורה היא הגוף הרבני בעל הסמכות העליונה במפלגת ש"ס.

תולדות המועצה

מועצת חכמי התורה הוקמה עם הקמת תנועת ש"ס בשנת 1983, במטרה לשמש כהנהגה הרוחנית לתנועה החדשה. כמפלגה חרדית חדשה הלכה תנועת ש"ס בעקבות אגודת ישראל ומועצת גדולי התורה שלה והקימה מנגנון דומה. עם הקמתה, הייתה מועצת חכמי התורה להנהגה רוחנית ספרדית חדשה אך נהנתה מתמיכה מנהיגותית מטעם גדולי התורה האשכנזים ובראשם הרב שך - תמיכה זו פסקה עם החלטתה העצמאית של מועצת חכמי התורה על הצטרפותה של ש"ס לקואליציה עם השמאל בשנת 1990 (מה שזכה לכינוי "התרגיל המסריח").
חברי מועצת חכמי התורה הרכיבו את רשימת המועמדים לבחירות, החליטו על הסכמים קואליציונים וקבעו את מדיניותה הפוליטית והמדינית של המפלגה.
כינוס היסוד היה בחודש אייר תשמ"ג והשתתפו בה מקימי חברי המועצה הראשונה, הראשון לציון הרב עובדיה יוסף, הרב שמעון בעדני, הרב שלום כהן, הרב גבריאל טולדנו והרב שבתי אטון (שני האחרונים פרשו בשנת 1990 בעקבות הפסקת התמיכה מצד גדולי התורה האשכנזים). מזכיר המועצה הראשון היה יחזקאל אסחייק, איש אמונו של הרב שך.
היו שטענו כי המועצה הוקמה כדי להבטיח את שליטתו של הרב שך במפלגה, ושלכן מונו למועצה הרבנים בעדני, טולדנו ואטון שלמדו אצל הרב שך במשך השנים. גם הרב שלום כהן נחשב מנאמניו של הרב שך. לאחר פרישתו של יחזקאל אסחייק מש"ס, עם השר הרב יצחק פרץ, עקב התרגיל המסריח, מונה במקומו הרב משה מאיה, שלימים היה חבר כנסת ולבסוף הפך חבר מועצת חכמי התורה. לאחר הרב מאיה שימש בתפקיד חבר הכנסת לשעבר רפאל פנחסי, במשך כ-14 שנה, עד לפטירת הרב עובדיה יוסף.
כנשיא המועצה שימש הרב עובדיה יוסף במשך 30 שנה. לאחר פטירתו ירש את התפקיד הרב שלום כהן, ובנו של הרב עובדיה, הרב דוד יוסף, מונה לחבר במועצה. ב-15 בינואר 2015, לקראת הבחירות לכנסת ה-20 מונה הרב ראובן אלבז כחבר במועצה.
ב-24 בפברואר 2014 התכנסה המועצה במלון ויזניץ בבני ברק, לישיבה משותפת עם מועצות גדולי התורה של דגל התורה ואגודת ישראל, לצורך דיון במסקנות "הוועדה לשוויון בנטל" (הוועדה שבראשה עמדה איילת שקד) לגבי גיוס בני ישיבות לצה"ל.
מבנה הסמכות אצל ש"ס הפוליטית הייתה זהה לזו של דגל התורה והיא הייתה כפופה למועצת חכמי התורה ולמנהיגותו של הרב עובדיה יוסף, בפרט לאחר מינויו של אלי ישי לראש מפלגת ש"ס.
נמל התעופה הבינלאומי עמאן-המלכה עאליה

טיסות והסעות מישראל לשדה

מאז הסכם השלום בין ישראל לירדן מתבצעות טיסות בין ישראל לנמל התעופה. חברת התעופה הירדנית רויאל ג'ורדניאן מבצעת 3 טיסות יומיות מהשדה לנתב"ג.
סטפן הולם

ביוגרפיה

הולם נולד בפורשגה שבמערב שוודיה. כילד התאמן בכדורגל ושיחק בתפקיד שוער. בגיל 15 החל להתאמן תחת הדרכתו של אביו בקפיצה לגובה.
באליפות אירופה באתלטיקה שנערכה בבודפשט, הונגריה 1998 סיים הולם במקום השביעי בקפיצה לגובה (2.27 מטר). 1998 European Athletics Championships – Men's high jump
באליפות העולם באתלטיקה שנערכה בסביליה, ספרד בשנת 1999 סיים הולם במקום עשירי בקפיצה לגובה (2.25 מטר). 1999 World Championships in Athletics - Men's high jump

הפריצה

באולימפיאדת סידני (2000) סיים הולם במקום רביעי בקפיצה לגובה (2.32 מטר), המנצח בתחרות היה סרגיי קליוגין מרוסיה (2.35 מטר). ששת הקופצים מהמקום השני ועד המקום השביעי קפצו אותו הגובה, 2.32 מטר וההכרעה נפלה לפי מספר פסילות.
באליפות העולם באתלטיקה באולם שנערכה בליסבון, פורטוגל במרץ 2001 זכה הולם במדליית זהב בקפיצה לגובה (2.35 מטר). 2001 IAAF World Indoor Championships
באליפות אירופה באתלטיקה שנערכה במינכן, גרמניה בשנת 2002 זכה הולם במדליית כסף בקפיצה לגובה (2.29 מטר). 2002 European Athletics Championships
באליפות העולם באתלטיקה באולם שנערכה בבירמינגהם, בריטניה במרץ 2003 זכה הולם בפעם השנייה ברציפות במדליית זהב בקפיצה לגובה (2.35 מטר). 2003 IAAF World Indoor Championships
באליפות העולם באתלטיקה שנערכה בפריז, צרפת באוגוסט אותה שנה זכה הולם במדליית כסף בקפיצה לגובה (2.32 מטר), אחרי ג'ק פרייטג מדרום אפריקה (2.35 מטר) ולפני מארק בוסוול מקנדה (2.32 מטר). 2003 World Championships in Athletics – Men's high jump
באליפות העולם באתלטיקה באולם שנערכה בבודפשט, במרץ 2004 זכה הולם בפעם השלישית ברציפות במדליית זהב בקפיצה לגובה (2.35 מטר). 2004 IAAF World Indoor Championships

אלוף אולימפי

באולימפיאדת אתונה (2004) זכה הולם במדליית זהב בקפיצה לגובה כשקפץ לגובה של 2.36 מטר, לפני מאט המינגוויי מארצות הברית (2.34 מטר) ויארוסלב בבה מצ'כיה (2.34 מטר).
באליפות העולם באתלטיקה שנערכה בהלסינקי, פינלנד בשנת 2005 סיים הולם במקום שביעי בקפיצה לגובה (2.29 מטר). 2005 World Championships in Athletics – Men's high jump
באליפות העולם באתלטיקה באולם שנערכה במוסקבה, רוסיה במרץ 2006 סיים הולם במקום החמישי בקפיצה לגובה (2.30 מטר). באליפות אירופה באתלטיקה שנערכה בגטבורג, שוודיה באוגוסט אותה שנה זכה הולם במדליית ארד בקפיצה לגובה (2.34 מטר). 2006 European Athletics Championships
באליפות העולם באתלטיקה 2007 שנערכה באוסקה, יפן סיים הולם במקום רביעי בקפיצה לגובה (2.33 מטר). 2007 World Championships in Athletics – Men's high jump באליפות העולם באתלטיקה באולם שנערכה בוולנסיה, ספרד במרץ 2008 זכה הולם בפעם הרביעית במדליית זהב בקפיצה לגובה (2.36 מטר). 2008 IAAF World Indoor Championships
באולימפיאדת בייג'ינג (2008) סיים הולם במקום רביעי בקפיצה לגובה (2.32 מטר) ולא הצליח להגן על תוארו. המנצח בתחרות היה אנדריי סילנוב מרוסיה (2.36 מטר).
הולם חי בקרלסטאד עם אשתו ובנו. הוא פרש מתחרויות בסוף עונת הקיץ ב-2008.
גסטרקטומיה

רקע

כריתת קיבה מתבצעת בעת שישנו כיב מדמם דימום עז, או כשהכיב אינו מחלים על-אף הטיפול התרופתי. כריתת קיבה לרוב מבוצעת בחולי סרטן בקיבה או בעלי גידולים שפירים בקיבה. ללא קיבה אי-אפשר לאכול כרגיל שלוש ארוחות מסודרות ושלוש ארוחות ביניים בין כל אחת, אלא, צריך לפחות כל שלוש שעות ארוחה קטנה כדוגמה: סנדוויץ'.כאשר מבצעים את הניתוח כורתים את החלק הנגוע של הקיבה בין אם בכריתה חלקית ובין אם בכריתה מלאה, קודם לניתוח מרוקנים את הקיבה על ידי שאיבה בצינורית, המועברת דרך האף אל הושט ומשם, לקיבה. הניתוח מתחיל בחיתוך הבטן העליונה ומתבצעת כריתה של החלק הנגוע בכריתה חלקית, חיבור גדם הקיבה לפיתול המעי הדק או לתריסריון. או נכרת בכריתה מלאה, את גדם הושט תופרים בזהירות לפיתול המעי הדק ויוצרים צינור רצוף למעבר המזון. לאחר פיתוח שיטת הלפרוסקופיה, נוהגים, במקרים מסוימים, לכרות את הקיבה בלפרוסקופיה.

החלמה

מחדירים לגוף החולה נקז או שניים לניקוז נוזלים שהצטברו במהלך כריתת הקיבה. את המנותח מחברים למכשיר הזנה מלאכותית, בתוך 5 ימים עד כשבוע החולה יוכל לאכול ולשתות כרגיל. האשפוז הוא כשבוע וחצי ויותר, אם מופיעים סיבוכים, החולה יהיה מאושפז לזמן מה יותר מן הצפוי. פיזיותרפיסט יבקר את המחלים ויעבוד איתו על תרגילי נשימה, דיאטנית גם תיכנס כדי להכתיב את שגרת החיים החדשה של עיכול המזון. בחילה ושלשול הן תופעות לוואי של הניתוח, לכן ירשמו למנותח תרופות נגד תופעות לוואי אלה. רוב החולים מחלימים כחודש עד חודשיים וחוזרים לשגרה. לאחר כריתת קיבה ישנה שגרה של מעקב שבה נהוג לעשות בדיקות דם, לפעמים מוסיפים ויטמינים לתזונת המחלים.
טישמייניצה

תולדות היישוב

טישמייניצה נזכרת לראשונה בשנת 1143, ובשנת 1449 הוענקו לה זכויות עיר. במאות ה-16 וה-17 הוחרבה העיר בידי הולאכים והטטרים. בשנת 1686 ישב בעיר המצביא הפולני יאן סובייסקי.
בחלוקת פולין בשנת 1772 נכללה העיר בתחום ממלכת הבסבורג, ועד שנת 1918 נכללה בשטחי גליציה האוסטרו-הונגרית. לאחר מלחמת העולם הראשונה נכללה העיר בתחום הרפובליקה הפולנית השנייה.

יהודי טישמייניצה

בתחילת שנות השלושים של המאה ה-20 נמנו בעיר כ-1,200 יהודים, ופעלו בה מפלגות ותנועות נוער ציוניות. פעילות זו נאסרה עם כיבוש העיר בידי הסובייטים בספטמבר 1939.
ב-2 ביולי 1941 נכבשה העיר בידי ההונגרים, ואלו העבירו את השלטון בה לידי הגרמנים באוגוסט 1941. במועד זה הוטלו על יהודי העיר גזירות שונות, וחלקם גורשו לסטניסלבוב, ונרצחו בה.
באביב 1942 רוכזו יהודי העיר בגטו שהוקם באזור עני בה, אליו הובאו גם יהודים מיישובי הסביבה, ואשר בו התפתחו עד מהרה רעב ומגיפות. באוגוסט 1942 נערכה בגטו אקציית חיסול, בה חלק מיושביו נרצחו בשטח בית העלמין היהודי המקומי, והיתר שולחו למחנה ההשמדה בלז'ץ. כ-30 יהודים מהעיר שהושארו בחיים למטרת עבודה נרצחו באביב 1943.
קרב צרצרים

קרב צרצרים הוא ספורט בו משסים צרצרים ממין זכר אחד בשני. זוהי מסורת עתיקה בת יותר מאלף שנה, מאז ימי שושלת טאנג, אשר בשנים האחרונות זוכה לעדנה מחודשת בסין. בניגוד לתחרויות ספורט אחרות המערבות בעלי חיים, כגון מלחמת שוורים או קרב תרנגולים, נדיר כי נגרם נזק חמור לצרצרים והם משוחררים בסיום הקרבות. כך שאין מדובר, לפי טענה זו, בספורט אכזר.

היסטוריה

קרבות הצרצרים טופחו על ידי קיסרי שושלת טאנג והפכו מאוחר יותר לפופולרים בקרב פשוטי העם. במאה ה-13 ראש ממשלת שושלת סונג הדרומית, ג'יה סידאו, כתב מדריך קרבות ויש המאשימים כי האובססיה שלו תרמה לנפילת האימפריה. בשנות מהפכת התרבות בסין הוגדר הספורט כתחביב בורגני לא חוקי. מסורת קרבות הצרצרים זוכה בשנים האחרונות לעדנה בקרב הדור הצעיר.

תרבות

במקאו מתנהלים קרבות צרצרים במלונות. קרבות אלו כוללים הימורים, פרסים ואף שירותי קבורה. בסין עצמה בלתי חוקי להמר על קרבות צרצרים, אולם הקרבות עצמם חוקיים ומתקיימים בערים הגדולות. בבייג'ינג מקיימת "האגודה לקרבות צרצרים" תחרויות ואליפויות. עונת הקרבות מתחילה בקיץ והאליפויות מתקיימות בסתיו, בסוף ספטמבר. הצרצרים נמכרים ברחובות ובשווקים ייחודיים. בשנת 2010 הוצאו יותר מ-63 מיליון דולר על צרצרים.
הצרצרים המובחרים מגיעים מצפון מחוז שאנדונג והם בעלי שושלות יוחסין. כל צרצר נשמר בכלי משלו, הם מואכלים על ידי מומחים לתזונת צרצרי קרבות, ותזונתם כוללת חסילונים טחונים, שעועית אדומה וכבד עז. לפני ליל הקרב, מושלכות נקבות לכלים כדי להמריץ את הזכרים. 
הקרב עצמו מתרחש בקופסה קטנה, כאשר בעלי הצרצרים מדרבנים אותם לצאת אחד כנגד השני באמצעות גירוי מחושיהם במקלות במבוק דקים. המנצח הוא זה שתוקף ומבריח או משתק את הצרצר השני. בשל קוטנה של זירת הקרב מוקרנים לעיתים הקרבות על מסכים גדולים, על מנת שצופים נוספים יוכלו לחזות במתרחש. הצרצרים המפסידים משוחררים לרוב ואילו המנצחים זוכים לתהילה.
בקרה תעשייתית

בקרה תעשייתית היא כלל האמצעים החשמליים והאלקטרוניים המאפשרים לנהל ולפקח על תהליכים תעשייתיים. קיימים מספר סוגים עיקריים של מערכות בקרה ובראשם SCADA (ראשי תיבות של Supervisory Control And Data Acquisition) ו-DCS‏ (Distributed Control Systems) וכן מערכות בקרה קטנות יותר כגון בקר לוגי מיתכנת.
מערכות בקרה תעשייתית נמצאות בשימוש בתעשיות רבות, ובהן חשמל, מים, נפט, גז. רוב המערכות משתמשות במידע המתקבל מיחידות קצה מרוחקות (RTUs - Remote Terminal Units) כדי לייצר פקודות באופן אוטומטי או ידני על ידי מפעיל אנושי. הפקודות מועברות חזרה ליחידות הקצה המרוחקות על בסיס תשתית תקשורת כלשהי.
FXP

היסטוריה

האתר הוקם בספטמבר 2003 על־ידי ארז בן דוד, כאשר היה בן 16, כאתר ללא שם על שרת אחסון אתרים חינמי ועל מערכת המבוססת קוד פתוח. זאת עקב חוסר שביעות הרצון שלו מהתנהלות הפורומים בהם נהג לגלוש. כחודש לאחר עלייתו של האתר עלתה הפופולריות שלו. תשתיות האתר שודרגו (בין השאר, שדרוג למערכת הפורומים vBulletin) וניתן שמו - "בומבה בורד" (Bomba Board). במאי 2004 שונה שם האתר ל־FXP, והתגבשה צורתו. בשנים הראשונות התנועה באתר הייתה דלילה והוא תוחזק על ידי בן דוד כתחביב. ארבע שנים לאחר הקמתו אוגדה פעילות האתר לחברה תוך ניסיון ליצור הכנסות ושיתופי פעולה מסחריים. 
עד אוקטובר 2007, האתר כלל קטגוריית פורנוגרפיה (בשם "סקס"), אך היא נסגרה לאחר שמקים האתר טען לבעיות חוק ומוסר.
בסוף שנת 2009 שונתה מערכת החוקיות של האתר: פורום "סריאלים וקראקים", אשר נחשב לעובר על החוק מבחינת זיר"ה, נסגר, ופורום "משחקים להורדה" שונה.
ב־2010 האתר הגיע לשיתוף פעולה עם חברת הפרסום web3, אשר העניקה לאתר ליווי טכנולוגי וליווי בתחום השיווק. האתר החל להעסיק ספק קידום אתרים במנועי חיפוש, שהעלה את פופולריות האתר ובמקביל גייס מפרסמים ושיתופי פעולה, בניהם עם ynet ו־mako.
ב־2011 שודרגה מערכת האתר לגרסה מתקדמת יותר, ועיצוב האתר שונה בהתאם.
ב־23 באוגוסט 2011, נוספה לאתר תמיכה במכשירים ניידים.
עד לשנת 2012, הפעיל האתר מערכת צ'אט, בשיתוף עם חברת פלאפון תקשורת. עם זאת, המערכת הוסרה בשל באגים כבדים וחוסר שימוש. באתר ישנם שירותים נוספים כגון סרגל כלים, העלאת קָבצי תמונות לשרת חיצוני (שמקושר לאתר) ועוד.
ביולי 2012 האתר דורג במקום העשירי ברשימת האתרים בשפה העברית הנצפים ביותר בישראל.
ב־17 ביוני 2013, נוסף לאתר שירות חדש בשם "FXP Zone" - פינה באתר שבה ניתן לעלות ולפרסם סרטוני וידאו. השירות אינו חלק ממערכת הפורומים של האתר ויש צורך להירשם באופן נפרד לשירות כדי לעלות סרטונים לאתר. זמן מה לאחר מכן השירות נסגר עקב חוסר שימוש.
ב־2 באוקטובר 2013, החלו חגיגות העשור לאתר ובמסגרתם גם הושקה מערכת לייקים חדשה, שבאמצעותה יכולים משתמשי האתר לעשות "Like" לאשכולות ולהודעות שאהבו. לאחר מכן נוספה גם מערכת התראות לוואטסאפ. מערכת ההתראות הוסרה עקב בעיות טכניות.
ב־16 בנובמבר 2015, הושקה אפליקציה לאנדרואיד וב־13 בדצמבר ל־IOS המאפשרת קבלת התראות על הודעות חדשות, אשכולות חדשים שנפתחו ותגובות של משתמשי האתר כלפיהם.
ב־29 בפברואר 2016 האתר נכנס לשיתוף פעולה עם אתר וואלה! NEWS.
מודל עסקי משני שהאתר מיישם הוא ביצוע סקרים אינטרנטיים המספקים מידע אודות עמדות של צעירים הגולשים באתר לחברות מסחריות.
בשונה מרשתות חברתיות גדולות ופופולריות (כדוגמת פייסבוק וטוויטר) ואתרים אחרים, אין למשתמשים באתר FXP אפשרות לסגור את חשבון המשתמש שלהם או למחוק הודעות שנכתבו על ידם (המכונים גם "אשכולות" ו"תגובות לאשכולות"). כמו כן, על־מנת לשנות כינוי באתר, יש צורך באישור של בעל תפקיד בכיר באתר, כדוגמת "מפקח" (או "צוות תמיכה" ומעלה), והשינוי מותר אך ורק בנסיבות מסוימות (למשל, זכייה באתגר מסוים, יום הולדת או אם הכינוי כולל שם מלא). באתר קיימת גם האפשרות להוסיף משתמשים ל"רשימת התעלמות", אך הפונקציה הזו לא חוסמת באופן מוחלט את האינטראקציה בין המשתמשים אלא רק מסתירה את התוכן, בעוד שמשתמש חסום יכול לצפות בעמוד המשתמש של החוסם, לתייג ואף להגיב להודעות שמתפרסמות על ידו.
כמו כן, זהו אתר הפורומים היחיד שדורש לתייג את כותרות הדיונים, ואשר נועל באופן אוטומטי דיונים לא מתוייגים.
ג'וש הולווי

ילדותו

הולווי נולד בסן חוזה שבקליפורניה, כילד שני מבין ארבעה אחים. בגיל שנתיים עבר עם משפחתו ל"רכס ההרים הכחולים" (Blue Ridge Mountains) בג'ורג'יה. מגיל צעיר התעניין בקולנוע. הוא נשר מאוניברסיטת ג'ורג'יה לאחר שנה אחת של לימודים ופתח בקריירת דוגמנות מצליחה באירופה ובאמריקה הצפונית.

קריירה

שאיפתו למשחק הובילה אותו ללוס אנג'לס, שם קיבל עד מהרה תפקיד בקומדיה "דוקטור בני". לאחר מכן קיבל תפקידים ראשיים במספר סרטים עצמאיים, וזכה להכרה על תפקידו הראשי בסרט "שן חרב" (Sabretooth). כמו כן הופיע כשחקן אורח בסדרות הטלוויזיה "ווקר", "CSI" ו"אנג'ל". בנוסף השתתף בקליפ של להקת אירוסמית' לשיר "Crying". 
הולווי זכה בפרסום רב עקב תפקידו כג'יימס "סוייר" פורד בסדרת הטלוויזיה "אבודים".
בינואר 2006 הכתיר אותו המגזין "In Touch Weekly" כשחקן ה"לוהט" ביותר על המסך הקטן. באותו חודש דירג אותו מגזין OK! הבריטי במקום ה-17 ברשימת הגברים הכי הסקסיים בעולם.
בשנת 2014 שיחק בתפקיד ראשי בסדרה "אינטליג'נס" את דמותו של גבריאל ווהן, מודיע בכוח דלתא המושתל עם שבב המאפשר לו לגשת לרשת מידע גלובלית. הסדרה שודרה בCBS ובוטלה לאחר עונה אחת.
בשנת 2016 החל לשחק בתפקיד ראשי בדרמת המדע הבדיוני "קולוני" של רשת USA, את דמותו של וויל באומן, חייל לשעבר ביחידת הריינג'רס של צבא ארצות הברית וכיום סוכן בFBI. את תפקיד זה עשה עד סיום שידור הסדרה ב-5 ביולי 2018, לאחר תום 3 עונות.

חיים אישיים

בין תחביביו נמנים  שיט, החלקה על שלג, אמנויות לחימה, מרוצי אופנועים ונגינה על גיטרה. 
באוקטובר 2004 נישא לחברתו, יסיקה קומלה, ולזוג בת אחת. 
בקיץ 2006, יחד עם אוונג'לין לילי, השתתף בהפקת קלטת וידאו אמריקנית המלמדת צעירות להתמודד עם חוטפים ואנסים (Just Yell Fire).
ז'אן גרנדוויל

אודות

נולד למשפחת אמנים ובדרנים בנאנסי, בשם ז'אן איגנאס איזידור ז'רארד. הכינוי "גרנדוויל" אותו אימץ בבגרותו, היה שם הבמה המקצועי של משפחתו. אביו לימד אותו ציור ובגיל 21 עבר לפריז ופרסם שם לראשונה את יצירותיו. הוא זכה להצלחה והחל לצייר בעבור שבועונים שונים בפריז. בנוסף הוא החל לצייר קריקטורות פוליטיות וסאטיריות, אשר זכו לפופולריות.
בשנת 1835 החלו הרשויות בצרפת להפעיל צנזורה נגד קריקטורות וגרנדוויל פנה לאיור של ספרים, בהם שיריו של פייר-ז'אן דה ברנז'ה, משלי לה פונטיין, דון קישוט, מסעות גוליבר ורובינזון קרוזו.
בשנת 1829 פרסם ספר המכיל יצירות המתארות דמויות בעלות גוף אדם עם ראשי חיות וחרקים, בשם "les métamorphoses du jour". בשנת 1844 פרסם את הספר "עולם אחר" (Un autre monde), בו יצירות דומות של אנשים המשולבים בחיות, חרקים, מכונות, ושאר דימויים פנטסטים. יצירות אלה ודומות פרי מכחולו, מקושרות לפעמים אל תנועות מאוחרות יותר באמנות האירופאית כמו סימבוליזם וסוריאליזם.
סטון בוץ' בלוז

עלילה

ג'ס גולדברג, הדמות הראשית, מודעת מגיל צעיר כי היא שונה משאר הבנות. היא שונאת ללבוש שמלות, לעיתים קרובות נשאלת - "האם את בן או בת?" -  על ידי זרים.
הבוז של ההורים שלה והשנאה של רוב חבריה לכיתה נהיית כה דכאנית, שהיא בורחת מהבית זמן קצר לפני יום הולדתה השש עשרה. היא מוצאת משפחה חדשה בין עמיתיה לעבודה במפעל, ובין הבוצ'ות והפמיות (באותה תקופה - לסביות עם נראות נשית מסורתית) אשר פוקדות את הברים הגאים בבאפלו, ניו יורק.
לאורך חייה, ג'ס חווה תחושות של חוסר שייכות. גם כאשר מתאפשר לה להתלבש בבגדי גברים, הכללים לגבי כיצד להיות בוץ' לא תמיד מתאימים לה. ג'ס מסתתרת מאחורי פרסונה של "סטון בוץ'", תדמית אשר אינה באמת מגנה עליה מפני טראומה, ולעיתים מרחיקה ממנה אינטימיות.
ג'ס מגלה שהיא יכולה ליטול הורמונים זכריים ו"לעבור" בתור גבר. היא מרגישה שזו הדרך היחידה שהיא יכולה להפסיק להיות מתויגת כאאוטסיידרית. אבל תהליך הפיכתה לגבר מרחיק אותה מהקהילה הלסבית ומכריח אותה לחיות בשקר מול כל שאר העולם. בסופו של דבר, ג'ס מפסיקה לקחת הורמונים, ולומדת להרגיש בנוח כפי שהיא, בלי קשר מה חושבים אחרים. בסוף הספר, היא הופכת להיות אקטיביסטית, דוגלת בזכויות ובכבוד להם כל אדם ראוי בלי קשר לזהותו המגדרית.
כריית מידע בחינוך

כריית מידע בחינוך או כריית נתונים בחינוך (באנגלית: Educational Data Mining או EDM) מיישמת שיטות של כריית מידע, למידת מכונה וסטטיסטיקה על מנת לענות על צרכים שונים של מערכות חינוך (לדוגמה אוניברסיטאות ובתי ספר), ובהם הערכת חומרי הלמידה והתאמתם, הערכת תהליכי למידה, זיהוי התנהגויות של לומדים ועוד.  מטרת התחום היא לפתח ולשפר את השיטות לחקר הנתונים הללו על מנת לגלות תובנות חדשות על האופן שבו אנשים לומדים.

הגדרה

כריית מידע בתחום החינוך היא שיטת מחקר המשמשת לאפיון והבנת התנהגות הלומדים בסביבות מתוקשבות.  המושג מתייחס לטכניקות, כלים ומחקרים שמטרתם איסוף וניתוח אוטומטי של מידע ממאגרים גדולים של נתונים שנוצרו על ידי או הקשורים לפעילות של אנשים במסגרות חינוכיות.  כריית נתונים מתבצעת על ידי הפעלה של שיטות סטטיסטיות על מאגרי נתונים גדולים ברשת, על מנת לגלות בעזרתם מידע חבוי ובעל ערך. בשיטה זו, פעולות התלמידים בסביבות הלמידה נאספות ומתועדות בקבצים ממוחשבים, הנקראים קובצי יומן (Log Files), והן מנותחות באמצעות שיטות סטטיסטיות  שונות.

תהליך כריית המידע

לשם כריית המידע מפעילות ממוחשבת או מקוונת נעשה שימוש בקובצי יומן. פעילות הלומדים או המלמדים (לחיצות העכבר או המקשים) מתועדים בקבצים ממוחשבים הנקראים 'קובצי יומן' (log files). קבצים אלה מכילים נתונים גולמיים המציגים איזו פעולה בוצעה, מתי היא בוצעה ומי ביצע אותה וכן מאיזו כתובת IP בוצעה. כדי לעבד נתונים אלה נערך תהליך של ניקוי וקידוד. לאחר מכן מופעלים על המשתנים אלגוריתמים ושיטות סטטיסיות שונות.

דוגמאות

ניתן להשתמש בכריית נתונים בחינוך על מנת לנתח את הנתונים הרבים שמגיעים ממערכות ניהול למידה (LMSs). המערכות האלה אוספות מידע על כניסות של תלמיד למערכת, ניסיונות ההגשה של עבודה מסוימת, הזמן שלקח לתלמיד לענות שעל שאלה וכו'. באמצעות נתונים אלה ניתן לנתח תהליכי למידה, ליצור פרופילים של לומדים. שימוש נוסף לכריית נתונים בחינוך הוא עבור למידה מותאמת אישית. באמצעות איסוף המידע בזמן אמת מפעילות הלומד במערכת והתאמת המערכת ללומד באופן אישי.

דילמות אתיות

דילמות אתיות רבות מתייחסות לשמירה על פרטיות של תלמידים ומשתתפים בפעילות חינוכית. היכולת לפתח מערכות שעוקבות ומנתחות נתונים רגשיים, פיזיולוגיים ואחרים מעלה חששות לגבי האתיקה של כריית נתונים בחינוך. לכן יש להשתמש בסוגי נתונים שנבחרו בקפידה ולהשתמש באמצעים המגנים על הפרטיות של המשתמשים. בנוסף על הנחקרים להיות מיודעים על היותם מושאי מחקר, ובמידה ואין זה אפשרי יש להסיר סממנים מזהים של הנחקרים לפני תחילת תהליך כריית הנתונים.